Papersnake/gushiwen huggingface dataset:
送邓制干二首
项安世（宋代）

去国逢人避，书门断客傅。
闻知西岭雪，忙上右襟船。
未了情灯话，仍冲白鸟烟。
江湖逢倚相，将梦寄渠边。
从韦二明府续处觅绵竹
杜甫（唐代）

华轩蔼蔼他年到，绵竹亭亭出县高。

江上舍前无此物，幸分苍翠拂波涛。
苦雪四首·其二
高适（唐代）

惠连发清兴，袁安念高卧。
余故非斯人，为性兼懒惰。
赖兹尊中酒，终日聊自过。
题新安汪氏心远亭
葛绍体（宋代）

来傍蓬莱夜读书，盂山相对是吾庐。
不妨车马自来去，一片闲心泊太虚。
拾得破钱
李氏女（宋代）

半轮残日掩斋埃，依稀旬有开元巡。
想见清光未破时，买尽人间不平事。
游子吟
顾况（唐代）

故枥思疲马，故窠思迷禽。
浮云蔽我乡，踯躅游子吟。
游子悲久滞，浮云郁东岑。
客堂无丝桐，落叶如秋霖。
艰哉远游子，所以悲滞淫。
一为浮云词，愤塞谁能禁。
驰归百年内，唯愿展所钦。
胡为不归欤，坐使年病侵。
未老霜绕鬓，非狂火烧心。
太行何难哉，北斗不可斟。
夜静星河出，耿耿辰与参。
佳人夐青天，尺素重于金。
泬寥群动异，眇默诸境森。
苔衣上闲阶，蟋蟀催寒砧。
立身计几误，道险无容针。
三年不还家，万里遗锦衾。
梦魂无重阻，离忧罔古今。
胡为不归欤，辜负匣中琴。
腰下是何物，牵缠旷登寻。
朝与名山期，夕宿楚水阴。
楚水殊演漾，名山窅岖嶔。
客从洞庭来，婉娈潇湘深。
橘柚在南国，鸿雁遗秋音。
下有碧草洲，上有青橘林。
引烛窥洞穴，凌波睥天琛。
蒲荷影参差，凫鹤雏淋涔。
浩歌惜芳杜，散发轻华簪。
胡为不归欤，泪下沾衣襟。
鸢飞戾霄汉，蝼蚁制鳣鱏。
赫赫大圣朝，日月光照临。
圣主虽启迪，奇人分湮沈。
层城登云韶，王府锵球琳。
鹿鸣志丰草，况复虞人箴。
青云亭
李壁（宋代）

青云歧路休回首，扁榜看来也自惊。
何日深山更深处，只留黄犊伴春耕。
满庭芳（寿妻母高令人）
向滈（宋代）

玉粉匀梅，麹尘浮柳，尽檐迟日融融。金猊喷麝，庭户转香风。好是闲居戏彩，寿觞举、和满春容。须知道，闺门孕秀，佳气在帘栊。

无穷。观盛事，年年此会，拚醉金钟。又何须、西池高宴仙宫。尽把乔松□寿，兼大国、秦虢重封。那堪更，门阑多喜，女婿近乘龙。
山海关仍恭依皇祖原韵
弘历（清代）

长塞沧瀛倚，雄关碣石边。抱环四城接，延亘万峰连。

两度銮舆历，千秋圣制传。小阳仍问景，弱水不论年。

禾稼纳场圃，人家富井烟。抚兹偃武会，敢忘诘戎权。

战迹馀平野，人情譬涉川。丹陵回望远，揽辔意拳然。
秋怀
李若水（宋代）

破扇委高壁，病骨苏微凉。
罗阶竹千挺，秀质颀而长。
呼奴约疏箔，窗几延翠光。
欠伸睡稍足，夕影上东墙。
折花背立二美人图 其一
徐贲（元代）

女伴今朝出较迟，独来园里候多时。对花可是无言说，懊恨春风许自知。
上西平（雪词）
吴泳（宋代）

似斜斜，才整整，又霏霏。今夜里、窗户先知，嫌春未透，故穿庭树作花飞。起来寻访剡溪人，半压桥低。

兔园册，渔江画，兰房曲，竹丘诗。怎模得、似当时。天寒堕指，问谁能解白登围。也须凭酒遣＿担，击乱鹅池。
感兴
薛嵎（宋代）

箪瓢吾道在，此乐语人难。
遗却形骸累，始知天地宽。
远山不辨树，高屋易生寒。
数夜雪风忽，编芦壁未完。
上古之什补亡训传十三章。燕于巢一章
顾况（唐代）

（燕于巢，审日辰也，燕不以甲乙衔泥。）

燕燕于巢，缀葺维戊。甲兮乙兮，不宜有谬。飞龙在天，

云掩于斗。曷日于雨，乃曰庚午。彼日之差，亦孔斯丑。

昔在羲和，湎淫不修。我筮我龟，莫我告繇。胤乃征之，

彝伦九畴。君子授律，是祃是禷.三五不备，

罔克攸遂。惠此蒸人，毋废尔事。尔莫我从，维来者是冀。
意难忘
范曦文（宋代）

清泪如铅。叹咸阳送远，露冷铜仙。岩花纷堕雪，津柳暗生烟。寒食後，暮江边。草色更芊芊。四十年，留春意绪，不似今年。

山阴欲棹归船。暂停杯雨外，舞剑灯前。重逢应未卜，此别转堪怜。凭急管，倩繁弦。思苦调难传。望故乡，都将往事，付与啼鹃。
夏日思家林
韩淲（宋代）

篱门绿阴合，涧水通流泉。日影过屋外，风声落山前。

好客时时来，琴尊咏残编。馀凉醒午醉，鸟语更清圆。
答权干用命字韵见惠
章甫（宋代）

峩峩儒衣冠，昕贵知义命。
大道若坦途，狂夫蹈邪径。
惟君异流俗，学古师往圣。
穷居饮一瓢，轻视车千乘。
粹然白玉温，卓尔青松劲。
风流入莲幕，忠恕自天性。
爱贤易好色，避利如深穽。
时邀野人语，亦说禅家病。
不辞王事劳，益知仁者静。
兼旬当阔别，强饭遵时令。
边城霜露寒，淮乡道里夐。
事物多感怀，篇章应寓兴。
送高行人使琉球
唐顺之（明代）

天王玉册颁三殿，汉使星槎下百蛮。鬼国至今通象贡，楼船何处度龙关。

海迷南北惟凭日，云起蓬壶忽见山。壮志不愁经岁去，安流应是计程还。
夏雨
陆游（宋代）

忽闻疏雨滴林梢，起看油云满四郊。
行蚁君臣初徒穴，鸣鸠夫妇正争巢。
筑陂处处移新稻，乘屋家家补破茆。
堪笑此翁惟美睡，孝先便腹任讥嘲。
慈母岩亮长老颂
黄庭坚（宋代）

敕书改律为禅，意在无力宗空，人欲破禅作律，群儿更助之攻。
莫恨塞翁失马，会取楚人亡弓。
老夫亦不掩耳，我来自听松风。
芳草渡·旅窗无俚，再拈美成韵，寄怀闺人
吴昌绶（清代）

凝望久，恁风殢归程，月添愁侣。况茂陵消瘦，年年惯听秋雨。

应念离思苦。懒为伊重诉。天宇阔，祗怨南鸿，撇我先去。

休睹大堤草色，总是春前相送路。早过了、星期鹊驾，情思罥蛛户。

感时恨别，谁遣此、两般心绪。憔悴甚，怕共花歌月舞。
发奔牛
张侃（宋代）

红添花满溪，绿带草穿石。佳致在目前，远近记经历。

云疏雨渐收，篙长水倒激。平生一诗卷，未免写胸臆。

记得坡翁言，在郡六百日。出处虽不同，我性聊自适。
文太师挽歌三首 其三
司马光（宋代）

夏屋封何处，山田有卧牛。蟠根走伊水，回首负嵩丘。

忠孝家风备，哀荣礼秩优。龙鸾舞宸翰，万古照松楸。
送喻凫春归江南
顾非熊（唐代）

去年登第客，今日及春归。莺影离秦马，莲香入楚衣。

里闾争庆贺，亲戚共光辉。唯我门前浦，苔应满钓矶。
闻李六景俭自河东令授唐邓行军司马，以诗贺之
白居易（唐代）

谁能淮上静风波，闻道河东应此科。不独文词供奏记，

定将谈笑解兵戈。泥埋剑戟终难久，水借蛟龙可在多。

四十著绯军司马，男儿官职未蹉跎。
书怀贻京邑同好
孟浩然（唐代）

维先自邹鲁，家世重儒风。
诗礼袭遗训，趋庭沾末躬。
昼夜常自强，词翰颇亦工。
三十既成立，嗟吁命不通。
慈亲向羸老，喜惧在深衷。
甘脆朝不足，箪瓢夕屡空。
执鞭慕夫子，捧檄怀毛公。
感激遂弹冠，安能守固穷。
当途诉知己，投刺匪求蒙。
秦楚邈离异，翻飞何日同。
谓柔立兄
方翥（宋代）

鸡犬还家自识村，重营生理长儿孙。
时平战地逢华屋，岁久他乡是故园。
别后尘埃如我老，归来耆旧几人存。
雁行畴昔从游者，莫话凋零恐断魂。
西兴
陈允平（宋代）

西兴潮半落，渔浦日初昏。
岳面云收脚，沙头浪积痕。
楼钟鸣野寺，船鼓入江村。
回首长安路，归心几断魂。
九张机
佚名（宋代）

六张机。雕花铺锦半离披。兰房别有留春计。炉添小篆，日长一线，相对绣工迟。
题石门洞
郑汝谐（宋代）

每移征棹并云根，便觉幽怀谢世喧。
皓色飞来天际雪，红尘不到水边门。
破荒康乐名犹在，纪胜元章字不存。
但有好山容老子，何须更访武陵源。
赠刘舍人次德裕弟韵
林季仲（宋代）

雁塔联名记昔年，天涯一见破衰颜。
人言巧宦何曾巧，我欲閒居未得閒。
弱植自怜葭倚树，雄文才许管窥斑。
明公旧有经纶手，今日宁当缩袖间。
捣练子 夏夜闻箫
俞浚（清代）

荷露冷，竹风凉。小扇轻罗坐石床。何处凤箫吹不断，夜深明月转回廊。
赋归云洞
朱熹（宋代）

人生信多患，吾道初不穷。云何感慨士，伏死嵁岩中。

宜阳古道感，窍石何嵌空。穷幽历肺腑，履坦开房栊。

颇疑有畸人，往昔寄此宫。岁月讵云几，井灶无遗踪。

我来记清秋，归涂渺穷冬。兴怀重幽讨，永啸回长风。

风回云气归，洞口春濛濛。信美非人境，出门吾欲东。
久雨
苏辙（宋代）

云低气尚浊，雨细泥益深。
经旬势不止，晚稼日已侵。
闲居赖田食，忧如老农心。
堆场欲生耳，栖亩将陆沉。
常赋虽半释，杂科起相寻。
凶年每多暴，此忧及山林。
号呼天不闻，有言不如喑。
愿见云解脱，秋阳破群阴。
病兴即事
薛季宣（宋代）

东风细细筀芽绿，畏日曛曛天昼清。万绪不兴坐兀兀，林端鶗鴃两三声。
鹧鸪天·离恨
纳兰性德（清代）

背立盈盈故作羞，手挼梅蕊打肩头。欲将离恨寻郎说，待得郎来恨却休。
云淡淡，水悠悠。一声横笛锁空楼。何时共泛春溪月，断岸垂杨一叶舟。
七曲祠
李流谦（宋代）

天生绝代英，梦想见仪形。
桂殿风凝绿，苔宫雨护青。
云雷通翕忽，洞穴閟阴灵。
只有丹心苦，聊将托杳冥。
多丽•忆吴门旧游
沈谦（清代）

记当时，多情初会金昌。但盈眸、都称佳丽，输伊真色生香。

况知音、能翻旧曲，偏爱好、屡换新妆。几岁抛家，今年避客，半垂银袖倚迥廊。

喜偶遇、无因却走，含笑道胜常。参差见、如嫌蝶粉，未退蜂黄。

漫携樽、溪山销暑，含愁曾吊真娘。翠鬟倾、人簪茉莉，红裙脱、自裹鸳鸯。

月底牵裾，河干解缆，风流赢得断柔肠。想楼外、重重烟树，依旧下斜阳。

空回首、五湖人远，风雪苍茫。
赠闾丘道人
孙应时（宋代）

天下几人能具眼，世间万事可忘言。犹将笔墨澜翻说，多笑先生不惮烦。
竹溪直院盛称起予草堂诗之善暇日览之多有可
刘克庄（宋代）

珠玉嫌轻衒，深藏意自佳。
不归胡贾手，却入褐夫怀。
宽博宁儒戏，从容与道偕。
用之荐郊庙，舍则媚渊崖。
龙起惊空藏，虹来贯小斋。
平生不求售，非为价难谐。
玉堂感旧
宋祁（宋代）

七年辞玉署，再入佐黄扉。
树与青春换，人将素领归。
砖花仍可记，厦雀稍惊飞。
炉蕙非无意，逢人尚袭衣。
遐方怨·花半拆
温庭筠（唐代）

凭绣槛，解罗帏。

未得君书，断肠潇湘春雁飞。

不知征马几时归，海棠花谢也，雨霏霏。

花半拆，雨初晴。

未卷珠帘，梦残惆怅闻晓莺。

宿妆眉浅粉山横，约鬟鸾镜里，绣罗轻。
马伏波事
薛绍彭（宋代）

人生在衣食，但取饱与温。
下泽驾款段，曾不羡华轩。
仕为郡掾吏，身自守丘园。
乡里称善人，此外不足论。
志大心自劳。福厚祸有根。
提兵泊浪间，薏苡谗谤喧。
飞鸢跕跕堕，卧视瘴水昏。
永怀平生时，空愧少游音。
杂曲歌辞。新别离
戴叔伦（唐代）

手把杏花枝，未曾经别离。黄昏掩闺后，寂寞自心知。
杂曲歌辞。少年乐
张祜（唐代）

二十便封侯，名居第一流。绿鬟深小院，清管下高楼。

醉把金船掷，闲敲玉镫游。带盘红鼹鼠，袍砑紫犀牛。

锦袋归调箭，罗鞋起拨球。眼前长贵盛，那信世间愁。
偈颂九十三首
释梵琮（宋代）

煨火芋头四五块，傍林茅屋两三间。
道人若欲来相访，定是忙忙赶出山。
柳梢青（李莹）
杨无咎（宋代）

小阁深沈，酒醺香暖，容易眠熟。梦入仙源，桃红似火，李莹如玉。

觉来几许悲凉，记永夜、传杯换烛。绣被薰香，宝钗落枕，同论心曲。
送朱参军入贺千秋令节
皇甫汸（明代）

东朝初进九龄筹，南国欢逢拜舞秋。数报寝门回鹤驾，新从驰道出龙楼。

世家共羡韦贤后，记室争推阮瑀流。君去分明窥盛典，还将礼乐颂成周。
禽兽昆虫之孝十首·虎狼
林同（宋代）

虎狼不仁也，何乃谓之仁。
仁之於父子，父子亦相亲。
赠道流
陆游（宋代）

卖药会稽市，不知今几年？身常杂庸保，世果有神仙。
醉帽簪花舞，渔舟听雨眠。
放翁独识子，肯向俗人传？
题王教授艇斋
释德洪（宋代）

宴居端若寄虚舟，三峡词源日倒流。惯与衣冠游泮水，坐看图史认瀛洲。

胸中耿耿观澜术，物外悠悠涉世谋。莫谓纵横止容膝，济川林叶此中求。
坟庵枕上追怆赋此
张栻（宋代）

秋气恻恻侵户牖，霜林风过犹余音。
八年泪湿龙塘土，展转不眠中夜心。
明皇祀圜丘乐章。雍和
佚名（唐代）

烂云普洽，律风无外。千品其凝，九宾斯会。

禋尊晋烛，纯牺涤汰。玄覆攸广，鸿休汪濊。
京水驿题壁
顾翰（清代）

又作天涯别，驱车向北行。牵衣儿女累，对榻弟兄情。

古树侵烟直，危堤接浪平。拂尘题野店，字小恨分明。
诸公载酒贺余休致水村农卿有诗次韵 其三
刘克庄（宋代）

别无穴隙可钻窥，常恐冥行践骇机。恰则赐环烦内引，俄然只骇已西归。

都忘紫禁烟花绕，绝喜青山笋蕨肥。应被水村翁冷笑，争墩未了又争矶。
雪中 其二
韩淲（宋代）

净业与秽业，交战则我微。未能涤玄览，前识相依违。

玄冬霜后雪，涧谷慵启扉。天耶其人耶，咸言上上机。
戊辰九月将从楚游留呈两大人兼别弟妹 其一
邓瑜（清代）

于归甫两月，辘轳回柔肠。我生廿六年，无日离高堂。

一旦甬江廿，送我游荆襄。我生日以远，我心日以伤。

天涯即门外，夙愿何时偿。
寺
赵葵（宋代）

古木萧森映绿苔，嵯峨楼阁倚天开。
山僧不问朝天客，自注冰泉浸野梅。
默坐
倪元璐（明代）

默坐无丝挂，化予为水鸥。
山头望廷尉，壁上观诸侯。
梦境咄嗟辨，文心汗漫游。
始知佛快乐，不在度人筹。
满江红 侄寿叔
佚名（宋代）

指日中秋，便满目、蟾光如洗。又还竹溪溪上，长庚瑞世。

事业权舆韩范辈，文章拍调苏黄里。借北来双鹤寿芳筵，人千岁。

羞阿买，依兰砌。看大阮，趋枫陛。这冰壶人物，蓬山地位。

荐墨未曾乾翠剡，除书已拟封黄纸。把爆筵、趁取牡丹红，花前醉。
送别罗坚文
度正（宋代）

重违直谅友，失入斗筲群。
眇眇初晴日，蒙蒙欲暮云。
已荒三径菊，无奈万家薰。
莫厌山中恶，山中妙莫云。
至福严寺得邹耒阳书因寄
刘摰（宋代）

尽室攀萝入五峰，峰前金碧寺飞空。山当星鸟离方镇，地辟天龙海上宫。

喜我徜徉泉石外，忆君辛苦簿书中。登临樽酒无因共，半夜题诗寄北风。
登章贡台
赵抃（宋代）

章贡东西派，并流作赣川。奔湍出城曲，离合向台前。

把酒来凭槛，鸣鼙见放船。滔滔归底处，沧海路三千。
见童子头插苦菜花索观之作二律 其一
杨爵（明代）

秾英彷佛类秋菊，先饱无涯春露滋。隐隐一般神色好，煌煌几点化工奇。

开来可伴囚中眼，采去能疗天下饥。闻说牡丹多艳丽，让他生长洛阳池。
提舶生日
王十朋（宋代）

正阳之月慝不作，气候清和满寥廓。阶馀嘉瑞十荚蓂，墙出新梢半含箨。

正是生才好时节，化日舒长暑犹薄。遥遥华胄马服君，世有功勋上台阁。

耳孙挺秀生东蜀，骨相堂堂人磊落。绛帐心潜南郡风，铜柱家传伏波略。

致身朝列贰稷官，衔命江东访民瘼。雍容敷奏天颜喜，小试舶台良不恶。

北风航海南风回，远物来输商贾乐。日边知己皆达官，行矣归持紫荷橐。

平生德性不好饮，今日寿觞宜满酌。烂柯仙侣年自长，不用西山一圆药。
杨汉公挽词二首
陈长方（宋代）

一日官联旧，千秋事契存。
窆棺萧寺侧，筑屋白云根。
绵力惭无助，丹心徒重论。
凄凉楚些韵，谁解与招魂。
颂古一百首
释智愚（宋代）

有佛无佛不得住，三千里外无凭据。
赵州赢得口皮光，却是者僧知落处。
秀野刘丈寄示南昌诸诗和此两篇 其二
朱熹（宋代）

知向潮边弄碧漪，栏干三抚漾晴辉。流传妙语惊离阔，想像清游欲奋飞。

公去不应停驿骑，我来直欲挂朝衣。南州高士何由见，且看新荷出水稀。
送胡汝明待制赴镇桂林
葛立方（宋代）

今代人中杰，摅忠久赞襄。
摛文挥镂管，积学俪青箱。
体道经为挥，临机智作囊。
威名知草木，义勇震戎羌。
玄女传符旧，黄公授略长。
投壶祭征虏，纳策蔡中郎。
暂解淮西印，来浮霅水航。
求田多好畴，卜宅类清漳。
寄兴红尘外，追欢锦瑟旁。
醉酣容偃鼠，吟咏许寒螀。
邂逅升徐榻，夤缘上孔堂。
周旋略名分，眄睐沐谦光。
细札俄颁命，真儒起干方。
地宽连五岭，权重詟三梁。
油戟明朝日，铦戈耿夜霜。
桂林飘黝粒，荔蒲劈琼房。
来暮歌谦裤，遄归觐舜裳。
谋谟多妙简，梦想独难忘。
乌府思忠尽，丹墀渴对扬。
一言苏品类，三接屈皇王。
沙水犹含冻，江梅渐放香。
行行携部曲，去去背云乡。
劈箭飞征櫂，牵绳黯别肠。
平居膺刻画，祖送倍凄凉。
睿意兴邦急，人材敌国强。
伫观扬涣号，爰立上岩廓。
谈笔妖氛静，经纶宝祚昌。
小人簪履旧，枯卉溪春阳。
水调歌头 其四 九日四叠韵，题酒人抱瓮图
程颂万（清代）

江望入秦赭，暝被酒烘开。白衣为我送至，山瓮累崔巍。

岁岁登高颂酒，今岁天官改历，定误酒星来。仙谪本非谪，起舞叱氛埃。

长鲸吸，螟蜾侍，海为杯。楼捶更事洲踢，翻手上蓬莱，那便开轩就菊，但道悬香有桂，节换竟登台。

入瓮汝休矣，歌哭两徘徊。
感遇诗三十八首·其三十二
陈子昂（唐代）

索居犹几日，炎夏忽然衰。
阳彩皆阴翳，亲友尽睽违。
登山望不见，涕泣久涟洏。
宿梦感颜色，若与白云期。
马上骄豪子，驱逐正蚩蚩。
蜀山与楚水，携手在何时。
奉和韦曲庄言怀贻东曲外族诸弟
权德舆（唐代）

韦曲冠盖里，鲜原郁青葱。公台睦中外，墅舍邻西东。

驺驭出国门，晨曦正曈昽。燕居平外土，野服参华虫。

疆畎分古渠，烟霞连灌丛。长幼序以齿，欢言无不同。

忆昔全盛时，勋劬播休功。代业扩宇内，光尘蔼墟中。

慨息多永叹，歌诗厚时风。小生忝瓜葛，慕义斯无穷。
依韵和查许国二首 其一
陆佃（宋代）

重渊谁道探珠难，恰值骊龙睡重间。工部藩篱今梦草，司空门重旧衔环。

心肠何啻吞云梦，身手犹堪擘华山。况有旧家仙桂在，姮娥留著待君攀。
句
晃逈（宋代）

三台八座九品官，名目不同而已矣。
试笔
虞俦（宋代）

将军万里托封侯，太史何须叹滞留。骨相生来无燕颔，毛锥且复事蝇头。
太师中书令魏国公册赠尚书令追封真定王赵挽
王禹偁（宋代）

玄象中台坼，皇家上相薨。
大功铭玉铉，密事在金縢。
无复同鱼水，空嗟失股肱。
若言丰沛旧，陪葬近长陵。
请御明堂斋殿
任希夷（宋代）

肇举明禋预戒期，请临斋殿御帘帷。
廊头万旅皆花帽，殿下千官尽绛衣。
玉略时严三岁礼，庆霄遥望五云飞。
小臣头白供笾豆，亲见虞廷览德辉。
夏日甘寝
孔平仲（宋代）

回风动木叶，细雨湿蛛丝。心下无閒事，人间有此时。

微凉纱半捲，幽梦角徐吹。此兴惟吾解，儿曹莫使知。
送张民部吴关得代擢长其曹还朝
孙继皋（明代）

及瓜传诏下新除，拜宠雍容领篆初。画省持筹关国计，赤囊飞羽动边书。

握兰却望春晖远，起草频惊夜漏疏。民力东南君自见，忧危还喜诵衣袽。
题剑溪上人坐禅卷
王恭（明代）

释子安禅何处山，镡津溪上薜萝间。身将鹤畔松同古，心与岩头云共閒。

九峰禅观通云月，百六滩声广长舌。翠竹黄花总是禅，西来直指何言说。

磨砖作镜无光彩，刻舟求剑知何在。吾乡兄弟刹那间，若问江湖三十载。

戒刀禅尺与蒲团，定里休将色相看。直教铁铸脊梁骨，不用安禅禅自安。
十五日晨起大风，以肩舆跨山游狮子窝
林纾（清代）

山鸟鸣时漏阳光，开门微闻草木香。僧厨啜粥趣从者，腰舆坐我犹胡床。

左旋右绕入深绿，日黯微见云飞扬。麦田下睇可万尺，沿山取径遵羊肠。

蓦然舆幔策策动，虽不颠坠仍仓皇。生平未敢据人上，即虞媢嫉生谤伤。

翠微偶尔蹑高顶，取忌风伯施权强。跨危涉险听之去，舆夫剽乃逾风樯。

阑干宛宛出林麓，榱桷一一施丹黄。沿陂杂树乱柯干，抱山飞阁成桥梁。

盛罢得息亦佳事，垂杨作态欹禅房。沧趣老人感前迹，三十年事悲衰凉。

风停茶罢雨亦止，题名涴墨污僧墙。
佐还山后寄三首
杜甫（唐代）

山晚浮云合，归时恐路迷。涧寒人欲到，村黑鸟应栖。

野客茅茨小，田家树木低。旧谙疏懒叔，须汝故相携。

白露黄粱熟，分张素有期。已应舂得细，颇觉寄来迟。

味岂同金菊，香宜配绿葵。老人他日爱，正想滑流匙。

几道泉浇圃，交横落慢坡。葳蕤秋叶少，隐映野云多。

隔沼连香芰，通林带女萝。甚闻霜薤白，重惠意如何。
游辋川至南山，寄谷口王十六
钱起（唐代）

山色不厌远，我行随处深。迹幽青萝径，思绝孤霞岑。

独鹤引过浦，鸣猿呼入林。褰裳百泉里，一步一清心。

王子在何处，隔云鸡犬音。折麻定延伫，乘月期招寻。
花庵二首
司马光（宋代）

谁谓花庵小，缠容三两人。
君看宾宽上，经月有凝尘。
雨馀桂花盛开
何中（元代）

搔首发清磬，开扉啼早鸦。西风一夜雨，丹桂满林花。

老托心犹壮，愚云识有加。平生读书眼，閒送晓天霞。
左阙雪后古柏下有作
李东阳（明代）

长安城中雨成雪，退食冲寒过东阙。苍然古柏势横空，数尺盘拿成百折。

玉龙战罢缠碧绡，流涎喷沫疑不飘。仙人掌上露初冻，五老峰头冰未消。

飞花拂面吹还转，步屧穿林印犹浅。鹤氅衣轻动欲翻，水精帘重寒初捲。

风骨昂藏夐出尘，俨如佩玉抱长绅。须知世有后凋质，元是仙家不老身。
萍乡道中谒濂溪祠
王守仁（明代）

木偶相沿恐未真，清辉亦复凛衣巾。簿书曾屑乘田吏，俎豆犹存畏垒民。

碧水苍山俱过化，光风霁月自传神。千年私淑心丧后，下拜春祠荐渚蘋。
鹧鸪天·丁巳除夕
赵师侠（宋代）

爆竹声中岁又除。顿回和气满寰区。春见解绿江南树，不与人寰染白须。
残蜡烛，旧桃符。宁辞末后饮屠苏。归欤幸有园林胜，次第花开可自娱。
州学遇刘元煇胡子游二首
方回（元代）

五十年前幼学儿，读书窗下此从师。
前修何限惊埋没，往事无踪隔乱离。
蝉挟晚风穿故阁，蜗凭宿雨蛀残碑。
谁怜昔日垂髫友，白首相逢共赋诗。
雨篷
高启（明代）

楚雨满汀洲，潇潇洒客舟。
梦惊孤枕夜，愁掩一篷秋。
苇叶寒相战，滩声暗共流。
此时湘浦上，同听只沙鸥。
临丘游三省圣地
蒋其晖（清代）

菊月锁梦魂, 临坛日暮云。
愿为诸侯客，圣境无处寻。
为入神祠庙，鸡鸣客纷纷。
玉龙观隐者，笑望童天真。
山中之乐
何澹（宋代）

噫，山中之乐兮，
与猿鹤兮同游。幸儋石之有储，
奚斗升之复求。
答任师中
吕陶（宋代）

石城山下居，草草已经岁。终日对山吟，何尝问阴霁。

自知有义对，百事安拙计。每蒙亲朋念，尺书来者继。

岂徒问寒温，亦惑慰穷滞。惟公见爱心，不逐时情替。

亲迂老匠笔，特枉长吟惠。良金岂雕刻，文锦自灿丽。

太羹充馁肠，灵药去昏翳。所得适所怀，拜赐敢不励。

诗骚久寂寞，俗士鲜缉缀。公常得之深，豪赡有规制。

顷闻湖州祸，文字倦且废。朝廷极仁恕，风俗当训厉。

终令服宽典，不忍投四裔。吾侪今唱酬，正可颂治世。

况当导情性，无自取罪戾。敢于韶濩前，率尔献郑卫。
凤凰台
李廌（宋代）

舜韶奏九成，凤凰故来仪。
汉彻方秦政，何乃悮至斯。
尔非鸡与鹜，出处当慎时。
偶作二首
晁说之（宋代）

病目书淫歇，江干绝往来。
不才宁嫁树，有意尚移山。
玉府书名久，南山种豆闲。
只应终夜气，不共鬓毛斑。
谨和老人莲桂二绝
洪咨夔（宋代）

点破秋光数叶荷，水清时见小鱼过。
渟涵风露三更足，收拾江湖万顷多。
送梁知微渡海东
张说（唐代）

今日此相送，明年此相待。天上客星回，知君渡东海。
灯下读魏彦成诸公诗因次其韵呈曾子修诸君
王之道（宋代）

距春尚旬月，春信已回柳。
时来芝与菌，往往出粪朽。
流俗不自芝，困穷变操守。
贵贱等人耳，未易遽薄厚。
桃李何敢轻，所报必瑶玖。
一笑置勿论，旨有君子酒。
寄皇甫湜
韩愈（唐代）

敲门惊昼睡，问报睦州吏。
手把一封书，上有皇甫字。
拆书放床头，涕与泪垂四。
昏昏还就枕，惘惘梦相值。
悲哉无奇术，安得生两翅。
西庵夜坐
释云岫（宋代）

一室寒灯坐夜长，八千里路到梅阳。
西山固不如洋屿，也道薰风殿阁凉。
和叔毅见寄二首 其二
孙觌（宋代）

莫遣声名夸俗子，且将筋力伴耕农。五湖鱼鸟非先素，一坞山林肯见容。

翠出短樊供小摘，香浮大甑饱新舂。邻翁莫怪频来集，门户如今有八龙。
答长宁令杨辙
韦应物（唐代）

皓月升林表，公堂满清辉。嘉宾自远至，觞饮夜何其。

宰邑视京县，归来无寸资。瑰文溢众宝，雅正得吾师。

广川含澄澜，茂树擢华滋。短才何足数，枉赠愧妍词。

欢盼良见属，素怀亦已披。何意云栖翰，不嫌蓬艾卑。

但恐河汉没，回车首路岐。
夹浦舟中别李湖州邦良
王慎中（明代）

𥵫篁夹岸似湘阴，一夕孤舟千里心。地远谁怜臣道枉，官贫千使故交深。

幽兰自馥皆同臭，折羽卑栖各异林。临路殷勤何所赠，匣琴珍重少知音。
次韵答子渊学士
韩琦（宋代）

忆昔明道初，穷冬极短昼。给札金銮坡，孤拙并髦秀。

诸公名世才，奋笔若神佑。芜辞亦见收，圣造等天覆。

子渊亲契深，实出同试右。自兹接珍群，轩翼羾紫宙。

忠义必相勉，权利孰肯就。洞照无隐情，胸臆烂辰宿。

宦路有亨塞，叨窃愧鄙陋。何时聚德星，一慰荀陈旧。
满江红·莫是西湖
萧崱（宋代）

莫是西湖，分一派、残波剩碧。闲问著、莺仙丹事，老榕知得。荇水带长鸥踏损，柳风絮暖鱼吞入。只前山、依旧汉时青，晴还湿。亭疏好，何消密。花少好，无多植。听黄鹂三请，要诗翁出。消渴泉斟寒玉液，留题石剥苍苔色。叹而今、翻羡□南春，乾坤窄。
雨中过幽居寺
李洪（宋代）

柳眼青葱桃萼红，东皇试手放春功。
峰峦矗矗孤云耸，润壑春春细水通。
出谷抗尘身已去，登高能赋思无穷。
驱车更过幽居寺，暂听猿吟杳霭中。
和晏尚书海棠
宋祁（宋代）

媚柯攒仄倚春晖，封植宁同北枳移。
台岭分霞争抱萼，蜀宫裁锦鬥缠枝。
不忧轻露蒙时润，正恨炎风猎处危。
把酒凭栏堪并赏，莫容私恨为披离。
嘲龚彦和
邹浩（宋代）

衣领从教虱子缘，夜深拜得席儿穿。道乡活计君知否，饥即须餐困即眠。
游烂柯山 其三
谢勮（唐代）

仙弈示樵夫，能言忘归路。因看斧柯烂，孙子发已素。

孰云遗迹久，举意如旦暮。
答宗人衮
罗隐（唐代）

昆崙水色九般流，饮即神仙憩即休。敢恨守株曾失意，始知缘木更难求。

鸰原谩欲均馀力，鹤发那堪问旧游。遥望北辰当上国，羡君归掉五诸侯。
句
张镃（宋代）

开镜影相欢。
士友见和七月七日曝书依元韵谢之
徐鹿卿（宋代）

寒儒家世派南州，天遣芹宫并俊游。剑水章江千里月，天孙河鼓一番秋。

晒书旧事聊同郝，联句新声恐类侯。隔岁槐黄频入梦，曾知山角已生不。
答常学士
李梦符（唐代）

罢修儒业罢修真，养拙藏愚春复春。到老不疏林里鹿，

平生难复日边人。洞桃深处千林锦，岩雪铺时万草新。

深谢名贤远相访，求闻难博凤为邻。
马天心远游而归椎髻变而巾帻袖衣变而逢掖名字号俱变书亦学颜作三诗寄之 其二
徐瑞（宋代）

风流千载贺知章，晚岁黄冠归故乡。三岛烟霞镜湖月，此意与之谁短长。
偈颂八十五首
释妙伦（宋代）

正朝握拂，埽荡窠窟。
左拣牛溲，右选马勃。
竖作一团，是甚臭鹘。
分付诸人，洗肠换骨。
和文与可洋川园池三十首 吏隐亭
苏轼（宋代）

纵横忧患满人间，颇怪先生日日闲。
昨夜清风眠北牖，朝来爽气在西山。
虞美人（代内）
晁补之（宋代）

梅花时候君轻去。曾寄红笺句。胡麻好种少人知。正是归时何处、误芳期。

谁教又作狂游远。归路杨花满。当年不负琐窗春。老向长楸走马、更愁人。
游宝林寺
邹应龙（宋代）

乳燕啼鸠三月暮，淡云疏雨午时天。
金雀花落无人管，断送韶光又一年。
遣闷
张耒（宋代）

为问庭前鹊，归期何太迟。
旧传能报喜，东去是何时。
黄叶西风急，幽花白露滋。
朝朝清洛水，坎坎只东驰。
题画草
孙承恩（明代）

春风一披拂，万汇呈华滋。寸草萌枯荄，各复争芳菲。

大哉天地仁，发育无偏私。黄钟鼓橐籥，一元运其几。

谁与为此图，毫端吐春熙。高者摇华风，下者扬芳蕤。

么么彼何者，薨薨亦翾飞。分明太极意，未许夫人知。
萧端伟挽词
周必大（宋代）

二顷良田数亩居，笔耕学殖世名儒。
兰闱初喜携儿去，蒿里旋名与妇俱。
四季浇花非实相，百年种德是宏模。
素车会葬空闾巷，试问他人得尔无。
登岸
李聘（清代）

犬吠孤村近，人烟障几重。斜门三面水，古屋万年松。

苦菜当春种，香粳趁月舂。无庸惊小队，我已遂归农。
第二子赴河间诗人皆作诗送行读赵婿辟疆诗为次韵
王安中（宋代）

家世无人仕苕浙，送汝还为北城别。河间知不去吾远，汝母犹城离袖掣。

中年生子今宦游，吾与汝母宜白头。中山西望三舍身，诸老汝近吾何愁。

宫傅恩怜逮犹子，宫师雁行馀五弟。至今乡闾尚心化，友爱推高一门里。

向来寒甚草根蛩，迩来出入轩盖从。富贵不愿此身独，安乐幸与诸老同。

门户固应多国器，汝往岂为功名会。古文科斗尽五车，娱人翰墨真馀事。

客程抢笠风卷纱，归及诸老醉榴花。京华新闻勿用说，一时名士诗可誇。
挽考亭陈居士二首
刘宰（宋代）

八十人稀有，君年又过之。
康强由学力，孝友自天资。
瑞世芝三秀，承家桂一枝。
万山围陇首，昌大看他时。
题罗浮归隐卷送欧桢伯虞部南归
王弘诲（明代）

清时谁不荣轩冕，君独何心早乞身。自爱东山成远志，独令南乞见归人。

云霄路隔冥鸿渺，江渚情深倦鸟亲。何日相从陪杖屦，都门叹息望行尘。
击壤图
刘克庄（宋代）

昔闻华胥与净土，道释寓言非目睹。
此图物色皆华人，太平气象在里许。
竞披野服装束俭，旋泻薄醪盆盎古。
小姑丘嫂丑骇人，襁儿于背行伛偻。
峄桐泗磬未尝试，手持蒉桴叩土鼓。
当时四安耕凿，百姓焉知有官府。
帝心犹不奈丛脞，欲以黄屋让支父。
乌乎放勋去已远，朝野多事民愁苦。
腐儒未暇论秦汉，齐榷鱼盐鲁税亩。
舟鲛衡麓设讥禁，□若海神愁摘煮。
计臣各操享上说，祸先及农次商贾。
南邻责米借斗斛，西舍诛帛空机杼。
又闻更盼平□□，□□□□□官庾。
何况防秋羽檄急，□□□□选材武。
下乡卒毒惨于蛇，坐衙官恶猛如虎。
十家九亡村落静，存者鬼质身繿缕。
有时适野挑荠食，亦或逢场戴花舞。
披图茅屋晴窗下，偶然释耒一摩拊。
老农未知陶唐世，过予瞪视口谵语。
暮年憔悴欲移乡，借问此是何处所。
元鲁侍亲还以凡今之人莫如兄弟赋诗送之 其二
邹浩（宋代）

北去青山门，宰木行森森。吾祖不可见，岁月成古今。

侍亲奠鸡酒，应慰久客心。尔心故自慰，尔兄涕沾襟。
闺人养疴辞 其三
孙原湘（清代）

南窗置榻北窗宽，一曲书廊镜槛安。那有红尘飞得到，绿芭蕉映雪阑干。
招里巷友和韵
李曾伯（宋代）

小有家林适，归来已恨迟。
引杯怀楚舞，饱饭和陶诗。
慷慨多新语，绸缪半旧知。
夜深桥雪滑，亟命短筇支。
丹灶苍烟
陈桭（明代）

左慈丹灶有遗踪，袅袅苍烟出碧松。岩际虹光常不散，空中鹤碧已难逢。

随风飘影林峦暝，映日涵晖紫翠重。几度停骖访灵异，居人遥指最高峰。
如庵
韩淲（宋代）

静深堂奥间，真如公所庵。谁谓平生心，可以禅境参。
芳树篇二首 其一
郑善夫（明代）

芳树生广除，苍苍正轮囷。芳树不自芳，拂拂千紫宸。

朔风吹树巅，素雪舒其神。今日曷不乐，公堂有嘉宾。

把酒对兰楹，欢来不能陈。微言托哀竹，惠心款以伸。
偈颂一百二十三首
释崇岳（宋代）

当阳显赫，神龙妙诀。
倒岳倾湫，雷轰电掣。
和静春赠唐心月韵 其三
龚璛（元代）

我看浙江无数山，尽携明秀与俱还。平生此复兴不浅，宛转小诗料理间。
示善应道人
释咸杰（宋代）

善就无私，当阳有准。
直下承当，入佛祖閫。
蝶恋花
佚名（宋代）

故里山遥春霭碧。为想繁枝，清梦何曾息。缧带霜英人不摘。纷纷日暮飘絪席。
休抱离肠凭酒力。只有轻纨，依约应传得。白发未归空自惜。柔肠寄尽平阳笛。
筠庵晚睡三首
杨万里（宋代）

享了荷花上番香，却穿竹径百弓长。
满园亭榭都参遍，秪有筠庵第一凉。
【仙吕】点绛唇_漏尽铜龙，
于伯渊（元代）

漏尽铜龙，香消金凤，花梢弄，斜月帘栊，唤醒相思梦。
【混江龙】绣帏春重，趁东风培养出牡丹丛。流苏斗帐，龟甲屏风。七宝妆奁明彩钿，一帘香雾袅薰笼；慢卷起金花孔雀，锦屏开绿水芙蓉。鸦翅袒金蝉半妥，翠云偏朱凤斜松，眉儿扫杨柳双弯浅碧，口儿点樱桃一颗娇红；眼如珠光摇秋水，脸如连花笑春风。鸾钗插花枝蹀躞，凤翘悬珠翠玲珑；胭脂蜡红腻锦犀盒，蔷薇露滴注玻璃瓮。端详了艳质，出落着春工。
【油葫芦】鸾镜光函百炼铜，端详了这玉容。似嫦娥出现广寒宫，衬桃腮巧注铅华莹，启朱唇呵暖兰膏冻。着粉呵则太白，施朱呵则太红。鬓蝉低娇怯香云重，端的是占断绮罗丛。
【天下乐】半点儿花钿笑靥中，娇红，酒晕浓，天生下没褒弹的可意种。翰材才咏不成，丹青笔画不同，可知道汉宫画爱宠。
【那吒令】露春纤玉葱，扫眉尖翠峰，清香含玉容。整花枝翠丛，插金钗玉虫。褪罗衣翠绒，缕金妆七宝环，玉簪挑双珠凤，比西施宜淡宜浓。
【鹊踏枝】你是看翠玲珑，玉玎王東，一步一金莲，一笑一春风。梳洗罢风流有万种，殢人娇玉软香融。
【寄生草】他生的倾城貌，绝代容，弄春情漏汇的秋波送，秋波送搬斗的春山纵，春山纵勾引的芳心动。鬓花腮粉可人怜，翠衾鸳枕和谁共。
【幺】情尤重，意转浓，恰相逢似晋刘晨误入桃源洞，乍相逢似楚巫娥暂赴阳台梦，害相思似庾兰成愁赋香奁咏。你这般玉精神花模样赛过玉天仙，我待要锦缠头珠络索盖下一座花胡同。
【金盏儿】脸霞红，眼波横。见人羞推整双头凤。柳情花意媚东风。钿窝儿里粘晓翠，腮斗儿上晕春红。包藏着风月约，出落着雨云踪。
【后庭花】绣床铺绿剪绒，花房深红守宫。豆蔻蕊梢头嫩，绛纱香臂上封。恨匆匆，寻些儿闲空，美甘甘两意通，喜孜孜一笑中。
【六幺序】几时得鸳帏里锦帐中，愿心儿折桂乘龙。怎能够鱼水相逢，琴瑟和同，五百年姻眷交通。顺毛儿扑撒上丹山凤，点春罗一点香娇，莺雏燕乳欢宠，莺花烂熳，云雨溟濛。
【幺篇】云鬓鬅松，星眼朦胧，锦被重重，罗袜弓弓，粉汗溶溶。那些儿风流受用，兀的不两意浓。言行功容，四德三从，孟光合配梁鸿，怎教他齐眉举案劳尊重，俏书生别有家风。金荷烧尽良宵永，怜香惜玉，倚翠偎红。
【赚煞】花月巧梳妆，脂粉娇调弄，没乱杀看花的眼睛，更那堪心有灵犀一点通，恼春光烂熳娇慵，莫不是蕊珠宫天上飞琼。走向瑶台月下逢。比及他彩灯照梦，且看咱隔墙儿窥宋，俊庞儿娇怯海棠风。
奉酬韦祭酒自汤还都经龙门北溪庄见贻之作
张说（唐代）

闻君汤井至，潇洒憩郊林。拂曙携清赏，披云觏绿岑。

欢言游览意，款曲望归心。是日期佳客，同山忽异寻。

桃花迂路转，杨柳间门深。泛舟伊水涨，系马香树阴。

繁弦弄水族，娇吹狎沙禽。春满汀色媚，景斜岚气侵。

怀仁殊未远，重德匪专临。来藻敷幽思，连词报所钦。
赠王直方
秦觏（宋代）

不到王家近十年，子猷风韵亦依然。旧时朋友今何在，别后新诗谁与传。
点绛唇（丙辰八月二十七日雨中与何彦亨小饮）
叶梦得（宋代）

山上飞泉，漫流山下知何处。乱云无数。留得幽人住。

深闭柴门，听尽空檐雨。秋还暮。小窗低户。惟有寒蛩语。
胥江春暮
德元（清代）

萧萧乡路往来频，一度看花一度新。病里无端过好景，客中又复送残春。

苏台歌舞销魂梦，茂苑芳华付劫尘。只有堤边杨柳树，年年长拂渡江人。
方湘九年十五时割臂肉疗其伯父疾诗以赠之
屈大均（明代）

嗟君年十五，肉作返生香。伯父恩难报，仙人药不良。

血花红在臂，刀口冷含霜。一脔丘山重，皇天鉴未央。
杂句 其二
庞蕴（唐代）

外无他兮内无自，不动干戈契佛智。通达佛道行非道，不舍凡夫有为事。

有为名相尽空华，无名无相出生死。
酬令狐相公新蝉见寄
刘禹锡（唐代）

相去三千里，闻蝉同此时。清吟晓露叶，愁噪夕阳枝。

忽尔弦断绝，俄闻管参差。洛桥碧云晚，西望佳人期。
答子安游定山黉塔湾诗仍叠前韵
陈文纬（明代）

烟霞何处认轻痕，郭外青山斜抱村。幽谷风清醒蝶梦，乔松麟抱引龙魂。

翠凝秀竹凌霄汉，云拥丛林锁寺门。诗酒清狂天亦小，何妨五岳视如墩。
绍兴以后祀五方帝六十首 其二 白帝降神用《高安》。
郊庙朝会歌辞（宋代）

素精肇节，金行固藏。气冲炎伏，明河翻霜。功收有年，礼荐有章。

祇越眇冥，鸿基永昌。
次韵李浩然喜晴
薛季宣（宋代）

我愧子康之治密，其雨其雨而出日。靡神不宗始霶霈，将为有年吾事毕。

岂其霢霂澍霖霪，霮䨴又为心首疾。视将圭璧走群望，祈社禜门勤屈膝。

诚知恶积怒神天，流毒匪缘寒自慄。甫田千亩垂有秋，刈穫败之方秀实。

横流场圃浇洋洋，茁茁禾头多耳出。仰天何怨俯何尤，退省过愆知自失。

牢愁仆仆事吁嗟，风雨敢辞频沐栉。忱诚虽至虮虱微，舒惨苍穹焉可必。

都缘民困不聊生，重以凶荒神以恤。羲和叱驭黑龙僇，倏忽清明开万室。

不知帝力固全真，谓我贪天宁直笔。
同郭芝韵登三仙楼
许传霈（清代）

城西闻说有仙楼，拾级登来晚景幽。同志聊为泉石主，明窗不景水天收。

茶煎老衲香连屋，壁有新诗句琢秋。仙蝶于今何处去，停云迟月几勾留。
赠尤检正四首 其二
赵蕃（宋代）

往焉石灰桥，粲粲方秘书。近者南浦亭，皇皇乃轺车。

遄归今几年，人望益以储。俱期白兽省，共徯玉堂庐。
竹茶炉
成性（明代）

湘竹炉头细问禅，出山何事更何年。渴心几度生尘梦，旧态常时守净娟。

刺史能留存物意，老僧还结煮茶缘。题诗再读中书笔，千古清风一样传。
酬哥舒大见赠
白居易（唐代）

去岁欢游何处去，曲江西岸杏园东。花下忘归因美景，

尊前劝酒是春风。各从微宦风尘里，共度流年离别中。

今日相逢愁又喜，八人分散两人同。
四愁诗
张衡（两汉）

一思曰：我所思兮在太山。欲往从之梁父艰。侧身东望涕沾翰。
美人赠我金错刀。何以报之英琼瑶。路远莫致倚逍遥。何为怀忧心烦劳。
二思曰：我所思兮在桂林。欲往从之湘水深。侧身南望涕沾襟。
美人赠我琴琅玕。何以报之双玉盘。路远莫致倚惆怅。何为怀忧心烦伤。
三思曰：我所思兮在汉阳。欲往从之陇阪长。侧身西望涕沾裳。
美人赠我貂襜褕。何以报之明月珠。路远莫致倚踟蹰。何为怀忧心烦纡。
四思曰：我所思兮在雁门。欲往从之雪雰雰。侧身北望涕沾巾。
美人赠我锦绣段。何以报之青玉案。路远莫致倚增叹。何为怀忧心烦惋。
真珠帘·有赠
曾廉（清代）

少年情绪芳春景。映红粉、万树名花无影。多少水红衫，煖酒还名茗。

散尽笙歌田水在，想顽福、天加非幸。何幸。得日闭柴扉，万端冰冷。

几处院落楼台，恁排场许阔，画成非饼。为汝脱牢笼，凭任情游骋。

骆马樊姬终竟去，那得不、头低心肯。争肯。更别抱琵琶，仍作浮梗。
永新谈汉卿求筠坡书院诗用诚斋之韵之意而推广之
周必大（宋代）

轩窗弥望猗猗竹，有斐切磋琢磨足。天籁鸣风异丝木，昼夜锵金戛球玉。

碧梧空有栖凤枝，何如以实饲其儿。扶摇下视鸿鹄陂，附翼会集夔龙池。
行妇怨次李编校韵
戴表元（宋代）

赤城岩邑今穷边，路傍死者相枕眠。
惟余妇女收不杀，马上娉婷多少年。
蓬头垢面谁氏子，放声独哭哀闻天。
传闻门阀甚辉赫，谁家避匿山南巅。
苍黄失身遭恶辱，鸟畜羊縻驱入燕。
平居邻墙不识面，岂料万里从征鞭。
酸风吹蒿白日短，天地阔远谁当怜。
君不见居延塞下明妃曲，惆怅令人三过读。
又不见蔡琰十八胡笳词，惭貌千年余戮。
偷生何必妇人身，男儿无成同碌碌。
奉和知丞苗几山
周行己（宋代）

陆沈僚底惘骙瞿，玩世滑稽常自如。鞍马犹堪供矍铄，功名谁复念居诸。

胸怀金玉天知我，仕宦风波丞负予。尊酒夜阑听软语，清谈笑谑极群书。
六羡歌
陆羽（唐代）

不羡黄金罍，不羡白玉杯。
不羡朝入省，不羡暮登台。
千羡万羡西江水，曾向竟陵城下来。
送郑平叔司勋之陕二首 其二
张舜民（宋代）

憧憧大道两京来，千骑东方最上才。岂有甘棠存故国，空馀河水绕行台。

松筠寂寂徵君宅，箫鼓匆匆过客杯。九陌风尘归未得，不知青眼为谁开。
送提举陈工部
华岳（宋代）

溪风拂拂卷征衣，溪上攀辕恨马迟。
蝗不入闽今已矣，碑无留岘古求之。
泉知送客声犹咽，烛昧留人泪漫垂。
愿速长沙还贾谊，为公江上斩鲸鲵。
送辛黄二民部同年奉使江浙监兑
郭谏臣（明代）

朝罢金门夜已阑，行行使节向江干。身离禁苑香初散，手捧天江墨未乾。

明月孤舟人并往，福星一路众争看。东南民力君知否，好为苍生着意宽。
家居三首 其一
陆游（宋代）

清世念遗民，常情重老人。馈浆烦郡府，分胙愧乡邻。

穫稻黄云卷，舂粳玉粒新。膨脝自摩腹，一笑欲忘贫。
新霜
文同（宋代）

新霜著庭树，叶下如猛剉。萧然物容改，有若惧凌挫。

砌下丹橘落，墙边紫榴破。精光竹劲健，沮丧柳怯懦。

览景惜向暮，感时惊忽过。胜事实可乐，闲愁本堪唾。

何当共佳客，对此酌香糯。
人月圆·临桂王侍御四印斋刻宋元词最富，近又得二种，各纪以词
吴昌绶（清代）

伤心千古才人泪，都在倚声中。隔浦风荷，拂堤烟柳，历历旧游踪。

吴门家住，长安久旅，憔悴应同。且共尊前，莫思身外，一晌疏慵。
醉中先起李縠戏赠走笔奉酬
皮日休（唐代）

麝烟苒苒生银兔，蜡泪涟涟滴绣闺。

舞袖莫欺先醉去，醒来还解验金泥。
鸳鸯草
薛涛（唐代）

绿英满香砌，两两鸳鸯小。
但娱春日长，不管秋风早。
送双井三哥
韩淲（宋代）

清暑钱塘舶趠风，潮随帆影度空濛。不妨放浪江山外，应笑驱驰朝市中。

年少绿衣宜养志，时平黄卷合书功。南来桐树彫零甚，喜子清扬趣不同。
水调歌头（丁亥重阳登益昌二郎庙楼）
李曾伯（宋代）

老子世北客，家本住吴头。登临聊复尔耳，佳节懒为酬。刚被西风断送，又为黄花牵帅，草创作斯游。目力眇无际，更上一层楼。

对长江，流不尽，古今愁。凭栏正拟一笑，襟抱怯于秋。高处令人心悸，放旷舒怀何暇，好趁醒时休。留取江湖量，归去醉中州。
鹿鸣筵饯诸秀才赴举
宋祁（宋代）

今日真良宴，欢持鸣鹿杯。
初飞祢衡表，共识子虚才。
龙沼云鳞祢，鹏溟浪翅开。
危言切晁董，秘思属邹枚。
经市腾装早，封轺续食催。
应须戒驱弩，翘待驷车回。
送青城丈人酒
紫微孙处士（唐代）

深羡青城好洞天，白龙一觉已千年。

铺云枕石长松下，朝退看书尽日眠。
赵尧生招集法源寺
郑孝胥（清代）

相从追馀春，别近愿数见。复此双栝下，谈谐接诸彦。

与君知渐双，片语辄称善。未来孰能料，拭眼待千变。

吾谋适不用，坚壁勿浪战。酒行言又发，何异弦上箭。
许旌阳故宅
白玉蟾（宋代）

诗多唐代刻，柏尚晋时青。
想得真君剑，犹余蛟血腥。
钓池口阻风，迷失港道
范成大（宋代）

回风打船失西东，柁痴橹弱无适从。
三老号呼铁缆坠，招头挝鼓驱鱼龙。
千篙撑折百丈断，日暮稍与洪相通。
推移寻尺力千里，时有黄帽来言功。
康庄大逵世不乏，乃独蹇产涛波中。
一官横起险易相，刹那忧喜随儿童。
涨湖连天远目断，且复加饭追萍蓬。
蒲团坐暖看香篆，作止任灭如顽空。
春日吟
释文珦（宋代）

春山青，春水绿，
野鸟啼春声续续。提壶劝我饮，
杜鹃劝我归。吾归不待劝，
吾贫无酒资。之二虫，
不吾知，徒尔为。
鸟影度寒塘
林希逸（宋代）

一段秋容好，丹青欲画难。塘幽尘不到，鸟度影偏寒。

何处寻窠去，行人瞥眼看。云间寻旧侣，水底见飞翰。

鸥讶随波没，鹏思击水抟。佳人遥望处，误指镜中鸾。
鲜于大任自吴下来比与之饮大任自取毗陵惠山泉酌之色清而味胜蜀无有也喜赋诗
晁公溯（宋代）

君从毗陵来，载酒与偕行。酿以陆子泉，可使伧父惊。

香味橄榄严，颜色蒲萄清。得非续玉浆，无乃挹金茎。

固应压白堕，亦未数乌程。老夫家巴蜀，华发思南烹。

饮此惟恐尽，酌之且徐倾。君如建吴樯，再见毗陵城。

相烦送一车，救我枯肠鸣。
又人日怀兼善
蓝仁（明代）

元日至人日，檐声断复闻。山头雪待雪，溪上云连云。

牧犊空年老，听鸡过夜分。平川张逸士，最念久离群。
画锦堂（牡丹）
黄载（宋代）

丽景融晴，浮光起昼，玉妃信意寻春。一笑酒杯翻手，满地祥云。宝台艳蹙文绡帕，郎宫娇舞郁金裙。嫣然处，况是生香微湿，腻脸馀醺。

暖烘肌欲透，愁日炙还销，风动成尘。细为品归雪调，度与朱唇。翠帏晚映真图画，金莲夜照越精神。须拚醉，回首夕阳流水，碧草如茵。
秋夕闲居对雨赠别卢七侍御坦
窦牟（唐代）

燕燕辞巢蝉蜕枝，穷居积雨坏藩篱。夜长檐霤寒无寝，

日晏厨烟湿未炊。悟主一言那可学，从军五首竟徒为。

故人骢马朝天使，洛下秋声恐要知。
作假山
刘攽（宋代）

幽意难具陈，静境可因就。远求涧侧石，置彼窗中岫。

前为嵩华高，侧构衡霍秀。岩崿倏天成，风烟若神授。

他时看图画，应接颇意究。气色形似间，人人轻宇宙。

尝闻山林士，既往又不复。此语我知之，衡茅非所陋。
南柯子（即席次韵张太傅方为叔母生日赋）
魏了翁（宋代）

暮雨收尘马，薰风起箨龙。夜凉人锁武成宫。却忆亲旁、寿饼荐油葱。

谁锡诗人类，应晞颖谷封。儿行虽远母心通。触拨今宵、梦逐彩云东。
次韵闻复西湖夏日六言 其五
释道潜（宋代）

南窗寄傲一榻，午帐风来卷舒。懒蹑子云陈迹，解嘲更续成书。
仁老寄墨梅 其六
邹浩（宋代）

金张许史竞东风，魏紫姚黄醉眼中。宾客贵人吾不预，独将清韵照禅宫。
万安韦邦彦字俊臣携王民瞻杨廷秀谢昌国绝句
周必大（宋代）

后学争欹雨后巾，前贤久泽雾中文。
韦郎勉力追三杰，他日人还傚五云。
鹧鸪天（戏韩叔夏）
向子諲（宋代）

只有梅花似玉容。云窗月户几尊同。见来怨眼明秋水，欲去愁眉淡远峰。

山万叠，水千重。一双胡蝶梦能通。都将泪作梅黄雨，尽把情为柳絮风。
训士吟 其七
戴亨（清代）

探奇及牛渚，穷幽入鬼隙。毕世谁能知，知之复何益。

春至花妍娟，春去花落魄。花开复花谢，明明大道迹。

块然藐中处，但伤彼岸隔。不传者已死，会心在晨夕。

豁然识此机，应悲逝者迫。
寄题王俊卿看山堂二首 其二
陆游（宋代）

闭户终年懒出游，北山山色可消愁。何时一扫胡尘尽，更约同吟太华秋。
依韵和任司封见寄吟
邵雍（宋代）

辞麾来此住云霄，闻健登临肯惮劳。
紫陌事多都不见，家山围绕是嵩高。
题浯溪
赵某（宋代）

元颂颜书□□□，好风吹我过三吾。
倚空□□烟云□，□古兴亡草木枯。
读尽□□留□□，□□□□较锱铢。
春送杨彦侯赴试建阳用曾南丰湖水碧韵
李弥逊（宋代）

人生不合留飞黄，骊驹夜发生悲凉。
马足着沙去莫挽，一日万里风云翔。
月明霜枝挂秋香，桂宫高架辛夷梁。
长梯摘日岂惮远，世上不数琼瑶光。
我今官闲赋江海，老骥识路何由骧。
昂霄气概看公等，金印入手真毫茫。
更谋浊酒尽清夜，晓鼓径欲催行装。
和孙朴韦蟾孔雀咏
李商隐（唐代）

此去三梁远，今来万里携。西施因网得，秦客被花迷。

可在青鹦鹉，非关碧野鸡。约眉怜翠羽，刮目想金篦。

瘴气笼飞远，蛮花向坐低。轻于赵皇后，贵极楚悬黎。

都护矜罗幕，佳人炫绣袿.屏风临烛釦，捍拨倚香脐。

旧思牵云叶，新愁待雪泥。爱堪通梦寐，画得不端倪。

地锦排苍雁，帘钉镂白犀。曙霞星斗外，凉月露盘西。

妒好休夸舞，经寒且少啼。红楼三十级，稳稳上丹梯。
春词
张琦（明代）

乳莺啼急柳枝低，江雨晴来草叶齐。
九十日春无酒伴，落花如梦到棠梨。
黄司训欲到荒园赏菊用韵奉期 其二
程敏政（明代）

原上秋晴天日开，可人须共菊花杯。丹枫翠竹清溪岸，迟子长歌缓辔来。
徵招调中腔 冰雪兼旬试灯前一夕始有春意
陈维崧（清代）

是谁错料春光黠，费几许、东皇周折。昨始绣完半丝儿，觉暖红、上双颊。

雏暄嫩煦增妍悦，似乍嫁、新娘生怯。小糁树边一些春，已渐滑、小禽舌。
高昌童谣
佚名（唐代）

高昌兵马如霜雪，汉家兵马如日月。日月照霜雪。

回首自消灭。
周可大携子入山读书
袁说友（宋代）

一日不觌面，三秋应动心。
刚闻将子去，又惯入山深。
饭饱群书乐，窗閒万竹阴。
扁舟才十里，得得要相寻。
示如理道友
释崇岳（宋代）

如如不动已周遮，理事驰求路转赊。
直下踏翻樵子径，知君未到葛洪家。
丙戍正月部兵赴南宁道中杂韵 其三
符锡（明代）

四望千山合，夹城双水流。客行春渚净，不省过藤州。
无俗念 暮秋
丘处机（宋代）

霜风荡＊，舞飘零、木叶斜飞阡陌。极目长郊凝望处。衰菊斓＊犹坼。点点苍苔，漫漫朝露，渐结清霜白。山川高下，尽成一片秋色。潇潇万物摧残，凄凉天气，愁损征途客。水谷云根无可＊，独有苍苍松柏。悟道真仙，忘机逸士，亘古同标格。欺寒压众，自来天地饶得。
太常引 浴鹄湾有咏写奉易玄
张雨（元代）

一丛奇石古苔龛。一半浸＊蓝。有几许烟岚。怕鱼鸟惊人笑谈。幽幽尺宅，萧萧环堵，佳处要人参。休看是江南。似钴＊潭西小潭。
晚雨后虹蜺并见
赵蕃（宋代）

薄雷收淡雨，雌蜺映雄虹。
云拥奇峰出，霞飞散绮红。
渠无画手妙，我久作诗工。
泛泛身随梗，萧萧鬓似蓬。
湖庄春晚
曹彦约（宋代）

栽种成阴恰十年，水光山色静无边。杏桃赏遍春容老，松竹添多晚力坚。

向有味中求冷淡，好宽怀处且盘旋。干戈渐说边尘息，朽木因依得昼眠。
听弹塞上鸿
曹一士（清代）

龙沙漠漠草荒荒，嘹唳冰弦落雁王。作阵阴山呼伴侣，离群葱岭入微茫。

欲弹闺阁刀镮泪，可寄关山锦字行。听到一声边月白，受降城上有新霜。
杂感六首（万历初，江陵当国时作）
梅鼎祚（明代）

鹍鸡厉其羽，玄鸟归故乡。
日夕凉猋发，大火戢朱光。
阴气驯以至，草木率焜黄。
九六代为穷，龙战血从横。
坚冰自有时，圣人戒履霜。
听钟鸣有序 其二
柳如是（明代）

惊妾思，动妾情。妾思纵横陈海唱弯弧，君不得相思树下多明星。

用力独弹杨柳恨，尽情啼敲芙蓉行。月已西，星已沉。

霜末息，露未倾。妾心知已乱，君思未全生。情有异，愁仍多。

昔何密，今何疏。对此徒下泪，听我鸣钟歌。
奉赠汤益阳师 其五
刘伯埙（清代）

嗜古从吾好，违时哂亦休。世情混兰艾，天意杂薰莸。

骐骥空皮相，珊瑚此网收。登龙斯已足，何必更千秋。
又二首
刘克庄（宋代）

难与拘儒论，无方即大方。
洞然皆我闼，隅竟在何乡。
惠说犹为寡，聃书不可量。
莫知崖内外，乌睹道藩傍。
血战蛮争角，狂行士望洋。
区区胶小见，肝胆画封疆。
和陶乞食
苏轼（宋代）

庄周昔贷粟，犹欲舂脱之。
鲁公亦乞米，炊煮尚不辞。
渊明端乞食，亦不避嗟来。
呜呼天下士，死生寄一杯。
斗水何所直，远汲苦姜诗。
幸有余薪米，养此老不才。
至味久不坏，可为子孙贻。
病中多雨逢寒食
白居易（唐代）

水国多阴常懒出，老夫饶病爱闲眠。三旬卧度莺花月，

一半春销风雨天。薄暮何人吹觱篥，新晴几处缚秋千。

彩绳芳树长如旧，唯是年年换少年。
蝶恋花 其二
龚鼎孳（清代）

隋苑烟花罗绮缬。小别重圆，交代欢愁节。肠转车轮今始歇。

梦回关塞沙如雪。

为问逢场歌几阕。比并双蛾，画就谁娇绝。天欲为人须为彻。

一生乞作团圞月。
吴江放船至枫桥湾
薛季宣（宋代）

短篷负长虹，破䉬挂明月。风马座中生，天幕波中出。

高城多隐映，远岫搀罗列。少小泛吴江，始识仙凡别。
偈颂一百三十六首
释惟一（宋代）

夜夜明星现，有眼谁不见。
此夜老瞿昙，却被明星转。
直至而今双眼花，无瑕白玉自生瑕。
寒山赞
释居简（宋代）

寒山指出，拾得执指。不曾见月，矮子看戏。
读五柳先生传
王冕（元代）

渊明千载士，志节尚苦清。
奈为五斗米，受彼县令名，束带见督邮，颇亦用下情。
当时岂无议，以后何平评？苟非归去来，五柳传不成。
次韵答学者四首 其三
陈师道（宋代）

暗中摸索不难知，眼里轮囷却见稀。行地径须先八骏，刺天终不羡群飞。
金山十咏呈坦叔 其七 楞伽室
周孚（宋代）

不见碧眼胡，忽忽心未稳。印心须此经，烦君剩传本。
塞上
黄滔（唐代）

塞门关外日光微，角怨单于雁驻飞。冲水路从冰解断，

逾城人到月明归。燕山腊雪销金甲，秦苑秋风脆锦衣。

欲吊昭君倍惆怅，汉家甥舅竟相违。
寿崔西清二首
洪咨夔（宋代）

几年生一贤，大任天所授。
三光五岳气，半点无缺漏。
胸中老规摹，超出造化囿。
静为动之机，燕坐运宇宙。
艮居冬春间，初度恰先后。
用心得艮体，所以仁者寿。
蝶轩读易几
舒岳祥（宋代）

负薪收芋栗，扪虱曝荆扉。
落日乌行乱，清霜杏叶飞。
岁穷终有复，人老自知非。
兀兀窗西夜，吾方理易几。
失题十七首 其三
张弼（明代）

京国交游二十年，红颜相对巳苍肰。双旌暂向西江去，孤剑还留北斗边。

林下可无真孺子，尘中应有旧梅仙。翰林罗老烦相问，著得新书第几篇。
李龙眠画饮中八仙歌
张昱（元代）

龙眠白描谁不赏，胸次含空生万象。笔下犹存小篆文，落纸乌丝几千丈？

小时读歌心愈奇，此日按图神始壮。浣花草堂老拾遗，咏彼八仙将自放。

天宝年来万事非，得醉如逃三面网。凤鸟鸣歧纵德辉，麒麟见鲁辞羁鞅。

丈夫肮脏迹每同，孰谓龙眠成技痒？眼中未见独醒人，未免开函为抚掌。
春望
陆游（宋代）

天地回春律，山川扫积阴。
波光迎日动，柳色向人深。
沾洒忧时泪，飞腾灭虏心。
人扶上危榭，未废一长吟。
偈颂六十七首
释原妙（宋代）

千疑万疑，只是一疑。
若能决此一疑，免教节上生枝。
水龙吟（牡丹）
王沂孙（宋代）

晓寒慵揭珠帘，牡丹院落花开未。玉栏干畔，柳丝一把，和风半未。国色微酣，天香乍染，扶春不起。自真妃舞罢，谪仙赋后，繁华梦、如流水。

池馆家家芳事。记当时、买栽无地。争如一朵，幽人独对，水边竹际。把酒花前，剩拚醉了，醒来还醉。怕洛中、春色匆匆，又入杜鹃声里。
题玫瑰
黄渊耀（明代）

新叶烟中冉冉，轻香风外离离。朱英半染蝶翅，绿刺故牵人衣。
次韵戴成叔 其四
陈著（宋代）

当年雪溪翁，知命故知足。平生一退字，厚施不食禄。

高洁严子陵，清贤段干木。溪上多子孙，林树森瑶玉。
题唐伯刚贯月轩
邾经（元代）

使君文采歘翩翩，投檄归来志浩然。新构凤麟洲上屋，恰如书画米家船。

干将破壁龙俱化，脉望飞空蠹亦仙。更试囊中五色笔，桂花香露洒银笺。
拨不断·酒杯深
马致远（元代）

酒杯深，故人心，相逢且莫推辞饮。君若歌时我慢斟，屈原清死由他恁。醉和醒争甚？
潭州鹤会
吕岩（唐代）

这回相见不无缘，满院风光小洞天。

一剑当空又飞去，洞庭惊起老龙眠。
閒题 其五
叶杲（宋代）

桃李春风又一场，蹴毬墙外落花香。劝君莫道归期近，惟有临归日最长。
龙游石壁
释本粹（宋代）

巉岩古径幽，疏林阁秋雨。
小立藓花寒，江清鱼可数。
怀长卿 其一
邹浩（宋代）

香醅新拨一尊浓，准拟君来笑语同。缘底留连过初约，凭栏日日望归蓬。
次韵斯远见过三首
赵蕃（宋代）

语到蝉连自不休，吾曹岂亦固相求。
望穷云谷云深处，共约骖羸向晚秋。
九月二十日潘德舆招饮海山仙馆即事有作 其二
何绍基（清代）

看山欲遍岭南头，送尽人间烂漫秋。花气化云成宝界，海光如镜照飞楼。

千林暮色生凉思，一发中原感客游。风浪无声天浩荡，可能容易著间鸥。
蝴蝶花
潘葛民（宋代）

风光白日长，蝴蝶飞过墙。
飞飞不停去何忙，墙外谁家菜花黄。
出门不知南陌路，心随蝴蝶寻郎处。
送朱仲文运干还蜀 其二
王十朋（宋代）

君归应过无喧室，我梦遥驰无隐斋。带得江山在诗卷，种成杨柳系离怀。

定先春到夔门里，莫遣音疏霅水涯。故旧相逢倘相问，为言老欲乞残骸。
偶作
贯休（唐代）

十载独扃扉，唯为二雅诗。道孤终不杂，头白更何疑。

句冷杉松与，霜严鼓角知。修心对闲镜，明月印秋池。
春日闲居忆江南旧业
崔涂（唐代）

杜门朝复夕，岂是解谋身。梦不离泉石，林唯称隐沦。

渐谙浮世事，转忆故山春。南国水风暖，又应生白蘋.
梦曾文清公
陆游（宋代）

有道真为万物宗，巉然使我叹犹龙。
晨鸡底事惊残梦，一夕清谈恨未终！
重九游郁孤台和座客韵
李昴英（宋代）

座上多俊人，奇掘角拔犀。
追风飙馆游，鼍鸣玉龙嘶。
夕阳催归飙，更酌樽重携。
怀开钩钩帘，语合印印泥。
似与花神期，拈出糕字题。
壮哉千尺台，虎踞谯之西。
枰中十万家，一目城市低。
乘负巾可桥，取月箸可梯。
豪气压崆峒，双月照虹溪。
响山慨怀古，妙句吾家鸡。
邦人趁遨头，壶榼山之蹊。
最喜秋事成，千亩黄云齐。
再游太虚观
安惇（宋代）

昔年游历访霓旌，多谢仙师数里迎。今日重来知有意，此身应不为公卿。
曼公书至，得山阴师死事信 其四
钱澄之（清代）

制科忝出陆公门，同是门生独荷恩。规讽每蒙倾耳听，询谋偏许纵情论。

受知不浅常跻阁，相见无时特谕阍。何事违师苦求去，祗今西望漫伤魂！
公无渡河·九龙争珠战渊底
宋无（元代）

九龙争珠战渊底，洪涛万丈涌山起。
鳄鱼张口夺灵齿，含射人毒如矢。
宁登高山莫涉水，公无渡河公不可止。
河伯娶妇蛟龙宅，公无白壁献何伯，
恐公身为泣珠客。公无渡河公不然，
尤公老命沉黄泉。公沉黄泉，
公勿怨天。
寄梅山阴
刘敞（宋代）

县与吴门近，居家识旧游。山回江表尽，水入鉴中流。

胜事皆高古，诗怀易满眸。春风花又发，能寄北人不。
北湖
高文照（清代）

暖云如粉雨如酥，淰淰湖光浸绿芜。柳亚朱栏争戏马，山平画槛唤提壶。

笙歌都入烟花记，士女全披金粉图。合典骦裘早行乐，临邛红袖正当炉。
都门答客
李宪乔（清代）

不是不相惜，其如非故心。出门即歧路，何处著孤吟。

城色郁将暝，旅天寒易阴。旧山早晚去，春草未应深。
除日
弘历（清代）

除旧迎新节，要春饯腊朝。排门声报竹，卷烛颂称椒。

丽景依兰殿，和风到绮寮。元冥应惜岁，故慢转招摇。
宿半塘寺
郑思肖（宋代）

一襟清气足，此夜岂人寰。醉影松杉下，吟身风露间。

秋悬当殿月，云宿近城山。明发骑鲸去，飘然不可攀。
大酺 花朝雨望
陈洵（清代）

正月奁收，金铃语，亭馆家家装束。娇花寒食近，料为容偏要，最新膏沐。

绣被佳人，文梁语燕，惊起东风眠足。秦楼红棠树，敛晨曦恰换，每朝心目。

但芳约无凭，梦云多幻，又生枨触。相思怜太酷。暗浇冷、啼泪零绡幅。

细念想、蜂黄销后，蝶粉融余，酒醒时怎商春局。便似蓬山隔断，都碍了、青禽来复。

谢桥侧、流莺熟。知我惆怅，临去那回千嘱。秀怀蘸波自绿。
潇湘八景图·山市晴岚
叶茵（宋代）

岩麓新霁浮紫烟，几家鸡犬喧一鄽。
憧憧人得蝇头利，不了青帘本酒钱。
松阴散乱日易暝，风光渐入牛羊径。
赪肩赤脚分途归，野唱樵歌动幽听。
郊庙歌辞。梁郊祀乐章。庆休
佚名（唐代）

大业来四夷，仁风和万国。白日体无私，皇天辅有德。

七旬罪已服，六月师方克。伟哉帝道隆，终始常作则。
送别奉常林使君黄中易守延平
林光朝（宋代）

去时胡不到瓜时，上日多应柳絮飞。
卧辙只缘滕壤少，怀章须絮越人肥。
三千仪礼非绵蕝，五十行春尚采衣。
莫爱传经似齐鲁，石渠长是待公归。
上判府陈秘丞 其一
徐鹿卿（宋代）

斗大山州枕上流，蓬山仙客此遨游。读书竹屋公多暇，乐业江郊民有秋。

泮藻丛边深长育，岭梅香里费赓酬。有人来问和羹味，太守忘言一笑休。
渡淮水至翰东作
康曾定（清代）

击楫渡淮水，晴波漾绿蘋。估帆低落日，津鼓急行人。

地僻承凋㩻，时艰赖拊循。近来风俗改，牛犊满村屯。
病中杂兴 其四
刘克庄（宋代）

李广飞将军，世南行秘书。乃知数寸管，不及丈二殳。
次韵林同年见寄
方岳（宋代）

水驿山城几往来，雪鸥亦怪面生埃。径归不为麒麟楦，多病竟孤鹦鹉杯。

老子地寒馀草径，广文官冷合兰台。山居美不堪持赠，云湿堕樵羹芋魁。
乙巳元日鳌峰书院会拜五十五人
熊鉌（元代）

晓日曈曈一岁初，乡闾盛会说吾庐。运当尧历三千六，数协羲图五十馀。

脩竹岁寒欣得友，野花春色且携书。大篇听取艰贞训，万古天心定不虚。
杂兴三十九首 其三十
张镃（宋代）

实修名自来，犹影长随身。惑者偏忌嫉，终之反累人。

况驰死后誉，何关一丘尘。所以识达早，托醉全吾真。

归兴因莼鲈，口腹何足陈。到今吴江水，秋至清粼粼。
次韵晓竹
许月卿（宋代）

主人别客屡挑灯，客喜乘凉月下行。
暗露湿萤仍湿草，晓风残月更残更。
柔情燕燕椒房夜，雅韵莺莺桂魄晶。
朝往长沙成夜醉，宵征肃肃醉翁亭。
内前
王同祖（宋代）

丽正门开晓色鲜，万丝绿柳御沟边。
禁中恐中题红怨，不放涓流出内前。
途经华岳
李隆基（唐代）

饬驾去京邑，鸣鸾指洛川。循途经太华，回跸暂周旋。

翠崿留斜影，悬岩冒夕烟。四方皆石壁，五位配金天。

仿佛看高掌，依稀听子先。终当铭岁月，从此记灵仙。
寄题长沙高善时醉月堂
谢薖（宋代）

乱山岑秀绕湘坟，君筑茅堂底处村。蛮国戈矛真梦幻，醉乡风露别乾坤。

平生不负南楼兴，何日能同北海尊。聊欲挥毫书楚些，凭君招取独醒魂。
赠周散骑兴嗣诗二首 其一
吴均（南北朝）

子云好饮酒，家在成都县。制赋已百篇，弹琴复千转。

敬通不富豪，相如本贫贱。共作失职人，包山一相见。